CELEX: 32020R2114
Language: sk
Date: 2020-12-16 00:00:00
Title: Delegované nariadenie Komisie (EÚ) 2020/2114 zo 16. decembra 2020, ktorým sa mení nariadenie Európskeho parlamentu a Rady (ES) č. 1008/2008, pokiaľ ide o dočasné predĺženie výnimočných opatrení na riešenie dôsledkov pandémie COVID-19 vzhľadom na výber poskytovateľa služieb pozemnej obsluhy (Text s významom pre EHP)

17.12.2020   
               
               
                  SK
               
               
                  Úradný vestník Európskej únie
               
               
                  L 426/1
               
            
         DELEGOVANÉ NARIADENIE KOMISIE (EÚ) 2020/2114
         zo 16. decembra 2020,
         ktorým sa mení nariadenie Európskeho parlamentu a Rady (ES) č. 1008/2008, pokiaľ ide o dočasné predĺženie výnimočných opatrení na riešenie dôsledkov pandémie COVID-19 vzhľadom na výber poskytovateľa služieb pozemnej obsluhy
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (1), a najmä na jeho článok 24a ods. 3,
         keďže:
         
                     (1)
                  
                  
                     Pandémia COVID-19 viedla k prudkému poklesu letovej prevádzky v dôsledku značného zníženia dopytu a priamych opatrení, ktoré prijali členské štáty aj tretie krajiny na to, aby zabránili šíreniu tohto ochorenia.
                  
               
                     (2)
                  
                  
                     Uvedené okolnosti sú mimo kontroly leteckých dopravcov a následné dobrovoľné alebo povinné rušenie leteckých dopravných služieb leteckými dopravcami je nevyhnutnou reakciou na dané okolnosti.
                  
               
                     (3)
                  
                  
                     Poskytovatelia služieb pozemnej obsluhy čelia i naďalej problémom s likviditou, ktoré by mohli viesť k pozastaveniu týchto služieb. To by mohlo mať za následok obmedzenie alebo pozastavenie letiskových služieb na letiskách Únie.
                  
               
                     (4)
                  
                  
                     Nariadením Európskeho parlamentu a Rady (EÚ) 2020/696 (2) sa riadiacemu orgánu letiska alebo príslušnému orgánu členského štátu umožnilo na obdobie od 1. marca 2020 do 31. decembra 2020 priamo vybrať poskytovateľa služieb pozemnej obsluhy na poskytovanie daných služieb maximálne na obdobie šiestich mesiacov alebo na obdobie do 31. decembra 2020, podľa toho, čo nastane neskôr, ak poskytovateľ služieb pozemnej obsluhy ukončí svoju činnosť pred koncom obdobia, na ktoré bol vybraný. Nariadením (EÚ) 2020/696 sa Komisii zároveň udelili delegované právomoci na predĺženie uvedených období.
                  
               
                     (5)
                  
                  
                     V súlade s článkom 24a ods. 4 nariadenia (ES) č. 1008/2008 predložila Komisia 13. novembra 2020 Európskemu parlamentu a Rade súhrnnú správu.
                  
               
                     (6)
                  
                  
                     V súhrnnej správe Komisie sa poukazuje na to, že napriek postupnému zvyšovaniu od apríla do augusta 2020 boli úrovne letovej prevádzky v septembri 2020 ešte stále výrazne nižšie v porovnaní s rovnakým obdobím v roku 2019. Podľa údajov organizácie Eurocontrol bol objem letovej prevádzky k 25. novembru 2020 o 63 % nižší, než bol k 25. novembru 2019.
                  
               
                     (7)
                  
                  
                     Napriek tomu, že je ťažké presne predpovedať obnovu úrovní letovej prevádzky, dá sa očakávať, že táto situácia bude pretrvávať aj v blízkej budúcnosti a potrvá až do decembra 2021. Na základe najnovšej prognózy zo septembra 2020 týkajúcej sa letovej prevádzky, ktorú vypracoval Eurocontrol, sa očakáva, že vo februári 2021 bude úroveň letovej prevádzky o 50 % nižšia, než bola vo februári 2020 (za predpokladu nekoordinovaného prístupu členských štátov k zavedeniu prevádzkových postupov a rušeniu vnútroštátnych obmedzení). Z údajov Svetovej zdravotníckej organizácie vyplýva, že týždenný počet zaznamenaných prípadov ochorenia COVID-19 v Európe dosiahol k 22. novembru 2020 úroveň 1,77 milióna (44 % celosvetových nových prípadov), čo výrazne prevyšuje počet prípadov z jari 2020. Z údajov Európskeho centra pre prevenciu a kontrolu chorôb (ECDC) vyplýva, že 14-dňová miera prípadov nahlásených v krajinách Európskeho hospodárskeho priestoru a v Spojenom kráľovstve sa od leta 2020 neustále zvyšuje. Podľa týždennej správy ECDC o dohľade z 22. novembra 2020 dosiahla táto miera hodnotu 549 (rozpätie v jednotlivých krajinách: 58 – 1 186) na 100 000 obyvateľov.
                  
               
                     (8)
                  
                  
                     Dá sa predpokladať, že pretrvávajúci pokles úrovne letovej prevádzky je výsledkom vplyvu pandémie COVID-19. Zatiaľ čo v apríli 2020 približne 60 % respondentov uviedlo, že by sa pravdepodobne vrátili k leteckej doprave do niekoľkých mesiacov od ústupu pandémie, na základe dostupných údajov týkajúcich sa dôvery spotrebiteľov v dôsledku pandémie COVID-19 klesol uvedený percentuálny podiel v júni 2020 na 45 %. Dostupné údaje teda jasne naznačujú súvislosť medzi pandémiou COVID-19 a dopytom spotrebiteľov po leteckej doprave, pričom nedošlo k žiadnej inej udalosti, ktorou by sa dal pokles dopytu po leteckej doprave vysvetliť.
                  
               
                     (9)
                  
                  
                     Zo súhrnnej správy Komisie vyplýva, že aj vnútroštátne a nekoordinované obmedzenia, karanténne požiadavky a testovacie opatrenia zavedené členskými štátmi v reakcii na rastúci počet prípadov ochorenia COVID-19 v Európe od polovice augusta, ktoré boli často ohlásené s veľmi krátkym predstihom, narúšajú dôveru spotrebiteľov a vedú k nižšiemu dopytu po leteckej doprave.
                  
               
                     (10)
                  
                  
                     Vzhľadom na extrémne nízky objem rezervácií letov, uvedené epidemiologické prognózy a prognózy letovej prevádzky, ako aj na neistotu a nepredvídateľnosť vnútroštátnych opatrení zameraných na obmedzenie pandémie COVID-19 sa dá očakávať, že nízke úrovne leteckej prevádzky a dopytu cestujúcich, ktoré možno pripísať pandémii COVID-19, budú pretrvávať aj v roku 2021. Návrat na úrovne prevádzky dosahované pred ochorením COVID-19 sa očakáva až po niekoľkých rokoch. V tejto fáze je však príliš skoro dospieť k záveru, či k obmedzeniu kapacity bude dochádzať aj po roku 2021 v rovnako výraznej miere.
                  
               
                     (11)
                  
                  
                     Spoločnosti poskytujúce služby pozemnej obsluhy boli pandémiou COVID-19 a z nej vyplývajúcim znížením úrovne letovej prevádzky vážne postihnuté. Výrazne znížený počet letov od začiatku pandémie mal negatívny dosah na ich príjmy z poskytovania služieb pozemnej obsluhy na letiskách Únie. Mnohí poskytovatelia služieb pozemnej obsluhy sa preto dostali do finančných ťažkostí a viacerí z nich sa už vstúpili do procesu reštrukturalizácie, získali príspevok zo štátneho záchranného balíka alebo svoju činnosť ukončili.
                  
               
                     (12)
                  
                  
                     Na základe predpovedí úrovne letovej prevádzky na nadchádzajúce mesiace je pravdepodobné, že v dôsledku obmedzeného počtu letov, ktoré sa majú obsluhovať v roku 2021, budú ťažké trhové podmienky v odvetví pozemnej obsluhy prevládať aj naďalej. Negatívny trend v letovej prevádzke pravdepodobne ešte viac zhorší vážnu finančnú situáciu poskytovateľov služieb pozemnej obsluhy, čo so sebou prinesie riziko ďalších bankrotov. Za týchto okolností je pravdepodobné, že aj ďalší poskytovatelia služieb pozemnej obsluhy na letiskách, kde je počet poskytovateľov obmedzený, budú musieť ukončiť poskytovanie služieb pozemnej obsluhy ešte pred uplynutím obdobia, na ktoré boli vybraní. To by mohlo viesť k náhlemu prerušeniu služieb pozemnej obsluhy na týchto letiskách, a to skôr, než by bolo možné vybrať nového poskytovateľa na základe postupu stanoveného v článku 11 ods. 1 smernice 96/67/ES.
                  
               
                     (13)
                  
                  
                     Je preto vhodné predĺžiť platnosť výnimky stanovenej v článku 24a ods. 2 nariadenia (ES) č. 1008/2008 na obdobie od 1. marca 2020 do 31. decembra 2021.
                  
               
                     (14)
                  
                  
                     S cieľom predísť právnej neistote, najmä pokiaľ ide o riadiaci orgán letiska a príslušný orgán členského štátu, by sa toto nariadenie malo prijať podľa postupu pre naliehavé prípady podrobne opísaného v článku 25b nariadenia (ES) č. 1008/2008 a malo by nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            V článku 24 a nariadenia (ES) č. 1008/2008 sa odsek 2 nahrádza takto:
            
                        „2.
                     
                     
                        Odchylne od článku 11 ods. 1 písm. e) smernice 96/67/ES riadiaci orgán letiska alebo príslušný orgán členského štátu môže na obdobie od 1. marca 2020 do 31. decembra 2021 priamo vybrať poskytovateľa služieb pozemnej obsluhy na poskytovanie daných služieb maximálne na obdobie šiestich mesiacov alebo na obdobie do 31. decembra 2021, podľa toho, čo nastane neskôr, ak poskytovateľ služieb pozemnej obsluhy ukončí svoju činnosť pred koncom obdobia, na ktoré bol vybraný.“
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 293, 31.10.2008, s. 3.
         
            (2)  Nariadenie Európskeho parlamentu a Rady (EÚ) 2020/696 z 25. mája 2020, ktorým sa mení nariadenie (ES) č. 1008/2008 o spoločných pravidlách prevádzky leteckých dopravných služieb v Spoločenstve vzhľadom na pandémiu COVID-19 (Ú. v. EÚ L 165, 27.5.2020, s. 1).